
NÁRODNÁ RADA SLOVENSKEJ REPUBLIKY
4. volebné obdobie
Návrh
zákon
z  ........................  2009,
ktorým sa mení a dopĺňa zákon č. 171/2005 Z. z. o hazardných hrách 

Národná rada Slovenskej republiky sa uzniesla na tomto zákone:

Čl. I

Zákon č. 171/2005 Z. z. o hazardných hrách a o zmene a doplnení niektorých zákonov sa mení a dopĺňa takto:

1. §35 odsek 11 znie:

„(11)  	Je zakázané prevádzkovať  technické zariadenia obsluhované priamo hráčmi a videohry v školách, školských zariadeniach, zariadeniach sociálnych služieb pre deti a mládež a ubytovní mládeže, zdravotníckych zariadeniach a v budovách štátnych orgánov. Je zakázané prevádzkovať herne, technické zariadenia obsluhované priamo hráčmi a videohry vo vzdialenosti do 200 metrov od školy, školských zariadení, zariadení sociálnych služieb pre deti a mládež a ubytovní mládeže.“

2.  § 38 vrátane nadpisu znie:

„§38

Herňa


(1)  Herňu možno zriadiť len v obciach, v hlavnom meste Slovenskej republiky Bratislave a v meste  Košice mestských častiach, s viac ako 50 000 obyvateľmi podľa výsledkov ostatného sčítania ľudu, domov a bytov; v kúpeľných mestách 18b)    s nižším počtom obyvateľov možno zriadiť kasíno.

(2)   Ak počet obyvateľov klesne pod stanovenú hranicu prevádzkovateľ zruší herňu do jedného roku od zverejnenia výsledkov sčítania ľudu, domov a bytov.


(3)       Jeden prevádzkovateľ môže prevádzkovať v obci najviac jednu herňu. V jednej herni môže byť najviac sto miest s výhernými  prístrojmi alebo  technickými zariadeniami obsluhovanými priamo hráčmi.

(4)       Ak sa hazardná hra prevádzkuje v herni, prevádzkovateľ hazardnej hry musí vyhotoviť prevádzkové pravidlá herne, ktoré obsahujú najmä
a) otváracie hodiny herne,
 	b) práva a povinnosti hráčov,
 	c) práva a povinnosti stáleho dozoru herne,
 	d) označenie stáleho dozoru herne.“




  Poznámka pod čiarou znie: „18b)   § 35 zákona č. 538/2005 Z.z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov.“

3. § 49 znie:

„§ 49

(1) Výherný prístroj je možné prevádzkovať iba v herni.

(2) V herni, v ktorej sa prevádzkujú výherné prístroje a nie je kasínom, je zakázané konzumovať alkoholické nápoje.“


4. § 58c vrátane nadpisu  znie:
„§ 58b

Prechodné ustanovenia k úpravám účinným od 1. apríla 2010

(1)   Prevádzkovateľ herne, technického zariadenia obsluhovaného priamo hráčmi a videohry, ktoré  boli zriadené pred účinnosťou zákona uvedie ich umiestnenie a prevádzku do súladu s § 35 ods. 11 a § 38 ods. 1a 3 do 31. marca 2011.

(2)          Na umiestnenie výherného prístroja, na ktorý bola vydaná licencia do  dňa účinnosti tohto zákona, sa obmedzenia  §49 ods. 1 nevzťahujú. “


Čl. II
Tento zákon nadobúda účinnosť 1.apríla 2010














DÔVODOVÁ SPRÁVA

Všeobecná časť

Problematiku hazardných hier v Slovenskej republike upravuje predovšetkým zákon č. 171/2005 Z. z. o hazardných hrách a o zmene a doplnení niektorých zákonov, ktorý je účinný od 1. mája 2005. Tento zákon nahradil zákon č. 194/1990 Zb. o lotériách a iných podobných hrách v znení neskorších predpisov. Hlavným dôvodom tohto legislatívneho kroku bolo predovšetkým nejednoznačná úprava niektorých hazardných hier a to, že viacnásobná novelizácia pôvodného zákona mala za následok pomerne komplikovanú právnu úpravu. Napokon, jedným z hlavných dôvodov bolo zavedenie nových princípov do sféry hazardných hier.
Súčasný zákon o hazardných hrách vychádza z Koncepcie štátnej politiky v oblasti hazardných hier, ktorý schválila Vláda SR 17. februára 2005. V súlade s uvedenou koncepciou boli do zákonnej úpravy premietnuté okrem iného aj tieto okruhy ďalšieho vývoja v tejto oblasti :
· licenčný princíp v povoľovacom procese – najmä nárokové licencie s cieľom zvýšenia transparentnosti licenčného konania stanovením presných kritérií udeľovania licencií, minimalizácie subjektívneho rozhodovania, urýchlenia a zjednodušenia celého procesu licenčného konania,
· výkon štátneho dozoru – stanovila sa ucelená koncepcia kontroly vo vzťahu k prevádzkovateľom lotérií a povoľujúcim orgánom; rozšíril sa okruh orgánov vykonávajúcich dozor o obce, ktoré predtým dozornú
činnosť nevykonávali, i keď boli povoľujúcim orgánom a aj príjemcom finančných prostriedkov z prevádzkovania vybraných hazardných hier.

Čo sa týka postavenia obcí a ich vplyvu na vývoj hazardných hier na ich území, treba kladne oceniť skutočnosť, že boli zahrnuté medzi orgány dozoru. Okrem toho obce rozhodujú o udelení individuálnej licencie, ktorými sa povoľuje prevádzka hazardných hier prevádzkovaných prostredníctvom výherných prístrojov, udeľujú súhlas s umiestnením stávkovej kancelárie na svojom území (hoci o udelení licencie rozhoduje Ministerstvo financií SR), v niektorých ďalších prípadoch sa vyžaduje vyjadrenie obce.

Prijatím nového zákona o hazardných hrách sa však vytratili akékoľvek možnosti regulovať vývoj týchto hier na vlastnom území.  Tento nedostatok sa javí najviditeľnejšie v prípade výherných prístrojov – na jednej strane presne zákonom stanovené podmienky, ktoré zákon vyžaduje od prevádzkovateľov výherných prístrojov, sú relatívne silnou garanciou transparentnosti prevádzkovania týchto hazardných hier, na druhej strane nikto nemôže nijako zamedziť prevádzkovanie alebo ovplyvniť počet výherných prístrojov na území. To spôsobilo spolu s pomerne mäkkými podmienkami enormný rast hazardu a hrania na výherných prístrojoch zvlášť. Pri hazardných hrách ide aj o jav, ktorý so sebou nesie nezanedbateľné spoločenské riziká. Stávky a hry ako aktivity zo svojej podstaty hazardné vedú u určitých osôb k rozvoju sociálno-patologických javov, ku vzniku tzv. „hráčskej závislosti“ (patologické hráčstvo je klasifikovaná závislosť podľa MKCH), čo má neblahý vplyv nielen na nich, ale predovšetkým na im blízke osoby, najmä rodinných príslušníkov. Okrem toho môžu tieto javy vyvolávať ďalšie vyššie náklady z verejných rozpočtov (napr. zdravotné náklady spojené s liečením tzv. gamblerskej závislosti, zvýšené náklady bezpečnostných zložiek, náklady na sociálne zabezpečenie postihnutých rodín...). Hracie automaty predstavujú jednu z najdostupnejších a z hľadiska vzniku závislosti najagresívnejších foriem hazardu. Legálne hranie na druhej strane umožňuje mať aj tieto procesy pod lepšou kontrolou. V neposlednom rade hazardne hry predstavujú prínos do rozpočtov tak štátneho ako i obecných. Z uvedeného je zrejmé, že ide o komplexnú a veľmi citlivú problematiku. Navrhovateľ preto hľadal kompromis, ktorý zachová vysokú transparentnosť a protikorupčnosť  tejto normy a zároveň umožní obmedzenie prístupu ku hranie. Vzhľadom na výhrady členov snemovne pri predkladaní obdobného návrhu k postúpeniu časti regulačných práv na obecné samosprávy a najhoršiu kontrolovateľnosť roztrúsených hracích miest zvolil predkladateľ toto riešenie. 
Predkladaný návrh zákon nenarušuje princíp nárokovateľnosti (ten vo svojej podstate podporuje „jasné pravidlá hry“ a znižuje aj mieru rizika korupčného správania), ktorý patrí medzi hlavné prínosy súčasného zákona o hazardných hrách; návrh zákona iba obmedzuje miesto hrania na výherných prístrojoch na  herne , ktoré sú umiestniteľné iba vo veľkých mestách. 
Druhou cestou k obmedzeniu rizík je zníženie počtu automatov prevádzkovaných mimo herní. Dnes je možné do päť prístrojov prevádzkovať prakticky voľne na verejne prístupných miestach, napríklad v obchodoch, pohostinstvách, kultúrnych domoch, čo výrazne znižuje kontrolu prevádzky a hlavne prístup mladistvých ku hre. 

Návrh zákona je v súlade s Ústavou SR a s citovanými medzinárodnými zmluvami, ktorými je Slovenská republika viazaná.



DOLOŽKA ZLUČlTEĽNOSTI
návrhu zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov

1.	Navrhovateľ zákona: poslanec Národnej rady Slovenskej republiky

2.	Názov návrhu zákona: návrh zákona, ktorým sa mení a dopĺňa zákon č. 171/2005 Z. z. o hazardných hrách v znení neskorších predpisov

3.	Záväzky Slovenskej republiky vo vzťahu k Európskym spoločenstvám a k Európskej únii: Slovenskej republike v oblasti, ktorá je predmetom úpravy navrhovaného zákona, nevyplývajú vo vzťahu k Európskym spoločenstvám a Európskej únii žiadne záväzky.

4.	Problematika návrhu zákona:
0. je upravená v práve Európskych spoločenstiev: čl. 49 až 55 Zmluvy o založení Európskeho spoločenstva; rozhodnutie ESD C-243/01 „Gambelli a ostatní“.
0. nie je upravená v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a právom Európskej únie: úplný

6.	Gestor: bezpredmetné



DOLOŽKA

k návrhu zákona o jeho finančných a ekonomických vplyvoch,
environmentálnych vplyvoch a vplyvoch na zamestnanosť 


1. Odhad dopadov na verejné financie
Navrhovaný zákon nebude mať výraznejší vplyv na budúcoročný štátny rozpočet a rozpočet obcí vzhľadom na dobu účinnosti a prechodné ustanovenia. Nebude mať  žiaden vplyv na rozpočet samosprávnych krajov. V nasledujúcich rokoch je možné očakávať zníženie počtu výherných prístrojov na území SR čo je ústredný zámer návrhu a tým aj zníženie príjmov do štátneho rozpočtu. Odhad je problematický, pretože závisí od správania prevádzkovateľov výherných prístrojov.  Prípadné negatívne dopady na štátny rozpočet môžu byť viac ako eliminované znížením nákladov verejných financií na odstránenie negatívnych vedľajších efektov spojených s hazardnými hrami (najmä liečenie hráčskej závislosti, zníženie rizika, že blízka rodina vplyvom závislosti živiteľa rodina „upadne do sociálnej siete“ a pod.). Dopad na rozpočty veľkých miest môže byť teoreticky kladný (platí čo pre štátny rozpočet). Dopady na rozpočty obcí do 30000 obyvateľov bude záporný rádovo v tisícoch eur (1500 euro na jeden výherný prístroj).
	
2. Odhad dopadov na obyvateľov, hospodárenie podnikateľskej sféry a iných právnických osôb
Návrh zákona nebude mať pozitívny vplyv na obyvateľov, ich zdravotný stav, rodiny a kriminalitu. Na hospodárenie podnikateľskej sféry v oblasti hazardu bude dopad negatívny. Na hospodárenie iných právnických osôb dopad nebude negatívny, skôr pozitívny (presmerovanie zdrojov do zmysluplnejšej sféry ako hazard).

3. Odhad dopadov na životné prostredie
Návrh zákona nebude mať  vplyv na životné prostredie.

4. Odhad dopadov na zamestnanosť
Návrh zákona by nemal mať žiadny vplyv na nezamestnanosť občanov Slovenskej republiky.


Osobitná časť

K Čl. I

K bodu 1 
         Úprava súvisí so zamedzením možnosti prevádzkovať výherné prístroje samostatne mimo herne.

K bodu 2
Reguluje sa zriaďovanie a prevádzka herní. Umožňuje sa zriadiť herne len v najväčších mestách Slovenska (11 miest), ktoré sú najlepšie pripravené znášať negatívne dopady hazardu. Výrazne sa znižuje dostupnosť (v spojitosti s bodom 3) k výherným prístrojom, ako najagresívnejšej forme hazardu, čo sa týka vzniku závislostí.

K bodu 3
Výherné prístroje  umožnené prevádzkovať iba v herniach z dôvodu lepšej kontroly prístupu osôb do 18 rokov a zakazuje sa požívať alkoholické nápoje pri hraní.


K bodu 4

	Zmenené pravidlá pre zriaďovanie herní vyžadujú vytýčiť lehotu na zosúladenie s nimi. Hracie automaty umiestnené na základe licencie udelenej pred účinnosťou zákona budú prevádzkované podľa pôvodných pravidiel.


K Čl. II
Zákon síce upravuje nové povinnosti dotknutých subjektov, ale  so zreteľom na dĺžku lehôt vyplývajúcich z prechodných ustanovení na zosúladenie s novými pravidlami, sa uvedená legisvakančná lehota javí ako úplne dostačujúca.




